Affies-seun geteiken toe hy gaan drafDie 17-jarige Llewellyn Ferreira word behandel nadat die motor hom raakgery het. ŉ Pretoriase skoolseun het ternouernood aan die dood ontkom nadat twee mans in ŉ motor hom aanvanklik probeer gryp, toe agternagesit en summier omgery het. Antoinette Ferreira sê haar seun, Llewellyn (17), het Woensdagmiddag in die Lynnwood Glen-omgewing gaan draf toe twee mans in ŉ motor met ŉ geel nommerplaat by hom stilgehou en aanwysings na ŉ kitskosplek gevra het. Nadat hulle met dié vraag Llewellyn se aandag getrek het, het een van die mans uit die motor gespring, agterom die voertuig gehardloop en Llewellyn probeer gryp. Dít het hom egter kans gegee om te laat spaander. “Hy het net geweet die kar gaan hom jaag. Ons huis was nog so 80 m verder en hy het omgekyk om te probeer sien waar hulle is toe die kar hom tref,” het Ferreira gesê. Llewellyn het ten spyte van sy beserings opgespring terwyl die twee mans uit die voertuig gespring en hom weer probeer gryp het. Hy kon eindelik tot in die gesin se erf hardloop waarna die twee met die motor weggejaag het. Llewellyn het sy selfoon ooglopend by hom gehad, maar Ferreira sê die mans het geen poging aangewend om hom daarvan te probeer beroof nie. “Hulle het nie gegaan vir sy selfoon nie, hulle het vir hóm gegaan. “Dit was vreeslik, vreeslik, vreeslik. Ek is naar. Ek kan nie glo ons kinders kan nie eens meer veilig gaan draf nie,” het Ferreira ná die voorval gesê. “Ons weet glad nie wat hulle idee was nie, maar ek wil ander kinders waarsku.” Llewellyn, ŉ gr.11-leerder aan die Afrikaanse Hoër Seunskool en lid van die skool se eerste hokkiespan, wil in dié stadium glad nie weer buite oefen nie. Ferreira sê waar die kinders vantevore by die skool kon oefen, moes hulle weens die staat van landwye afsondering ander plekke kry om fiks te bly. Llewellyn het verskeie beserings opgedoen. “Hy is baie ontsenu, maar hy is ŉ sterk kind. Die gebeure speel egter die heeltyd deur sy gedagtes,” het Ferreira gesê. Sy sê dit is waarskynlik ook te danke aan sy strawwe oefenprogram dat Llewellyn die krag gehad het om weg te kom. Hy is ná die voorval na ŉ Pretoriase hospitaal geneem en het onder meer ŉ nekbesering opgedoen. Llewellyn het ook talle skraapmerke en ŉ inwendige besering aan sy kuit opgedoen. Hulle het die voorval nog nie by die polisie aangemeld nie, maar Ferreira sê dit is vir haar belangrik dat ander ouers en kinders bewus is van die gevare en daarop bedag is. “So baie kinders gaan draf, maar hulle moet dit met beskerming doen en iets soos pepersproei saamneem. “Dat ŉ kar hom só jaag en hom omry om hom te probeer platkry … die Here was goed vir ons. Ons is so dankbaar hy is veilig,” het Ferreira gesê.